
EXPUNERE DE MOTIVE  PRIVIND OPORTUNITATEA PROIECTULUI DE HOTĂRÂRE
 privind acordarea Titlului de Cetăţean de Onoare al Municipiului Timişoara doamnei  Adriana Babeţi 
___________________________________________________
Motivul emiterii proiectului de hotărâre

1. Descrierea situaţiei actuale
Titlul de „Cetăţean de Onoare al Municipiului Timişoara” se acordă în baza HCL nr. 138 din data de 18.10.2016. Titlul de „Cetăţean de Onoare al Municipiului Timişoara” reprezintă cea mai înaltă distincţie acordată de către Consiliul Local al Municipiului Timişoara şi se decernează categoriilor de personalităţi care, prin realizările lor deosebite, au făcut cunoscut numele municipiului Timişoara, în ţară şi străinătate. 
Prin adresa cu nr. SC2019/008785 din 09.04.2019, Unversitatea de Vest din Timisoara, prin domnul rector prof.univ.dr. Marilen Gabriel Pirtea o propune pe doamna Adriana Babeţi, profesor universitar doctor,  pentru acordarea Titlului de „Cetăţean de Onoare al Municipiului Timişoara”.
2. Schimbări preconizate şi rezultate aşteptate
Imaginea Timişoarei, Capitală Europeană a Culturii în anul 2021, este construită şi reprezentată la nivel local, naţional şi internaţional de personalităţile ei culturale, artistice, sportive, de medici, ingineri, specialişti cu rezultate deosebite, veterani de război, persoane care, prin acţiunile lor, au preîntâmpinat producerea de evenimente grave, sau, prin sacrificiul suprem, au salvat vieţile concetăţenilor lor. 
Menirea Titlului de „Cetăţean de Onoare al Municipiului Timişoara” este aceea de a-i descoperi, de a-i pune în valoare şi de a acorda recunoşterea meritată tuturor acelora care şi-au pus amprenta asupra dezvoltării municipiului Timişoara şi promovării imaginii acestuia.
Doamna Adriana Babeţi, profesor universitar doctor, cadru didactic al Universităţii de Vest din Timişoara din domeniul ştiinţelor umaniste, activitate de prozator, eseist şi traducător, personalitate de anvergură ştiinţifică şi culturală a tării noastre, este îndreptăţită să primească acest titlu, având în vedere performanţele din întreaga sa carieră puse în slujba învăţământului superior,   dăruirea şi profesionalismul de care a dat dovadă în domeniul stiinţelor umaniste,în spaţiul culturii române (activitate editorial şi publicistică). Numele său s-a impus printre specialiştii români din domeniul studiilor literare, cu precădere în cel al literaturii comparate, Domnia sa fiind şi vicepreşedinte al Asociaţiei de Literatură Generală şi Comparată din România.Originalitatea şi calitatea  proiectelor ştiinţifice axate pe tema central-europenităţii literare i-au fost confirmate de cooptarea în echipe internaţionale de cercetare ca expert, ca profesor invitat sau conferentiar la prestigioase universităţi şi instituţii din ţară şi străinătate.
Alte informatii: -
3. Concluzii
Ţinând cont de cele enumerate mai sus, apreciez ca fiind oportună promovarea proiectului de hotărâre privind acordarea Titlului de “Cetăţean de onoare al Municipiului Timişoara” doamnei Adriana Babeţi, pentru întreaga carieră academică, recunoscută la nivel naţional şi internaţional, şi, supun dezbaterii Consiliului Local documentaţia aferentă.

